## Pravilnik o iznosu troškova pogreba iz članka 104. Zakona o pravima hrvatskih branitelja iz Domovinskog rata i članova njihovih obitelji

### NN 43/2005 (4.4.2005.), Pravilnik o iznosu troškova pogreba iz članka 104. Zakona o pravima hrvatskih branitelja iz Domovinskog rata i članova njihovih obitelji

# MINISTARSTVO OBITELJI, BRANITELJA I MEĐUGENERACIJSKE SOLIDARNOSTI

**831**

Na temelju članka 108. stavka 1. točke 10., a u
vezi s člankom 104. Zakona o pravima hrvatskih branitelja iz Domovinskog rata i
članova njihovih obitelji (»Narodne novine« 174/04.), potpredsjednica Vlade
Republike Hrvatske i ministrica obitelji, branitelja i međugeneracijske
solidarnosti donosi

## PRAVILNIK

### O IZNOSU TROŠKOVA POGREBA IZ ČLANKA 104. ZAKONA O PRAVIMA HRVATSKIHBRANITELJA IZ DOMOVINSKOG RATA IČLANOVA NJIHOVIH OBITELJI

Članak 1.

Ovim se Pravilnikom utvrđuju uvjeti i mjerila za
ostvarivanje prava na troškove prijevoza i pokopa posmrtnih ostataka uz
odavanje vojnih počasti:

1.
poginuloga hrvatskog branitelja iz Domovinskog rata nakon postupka ekshumacije
i identifikacije

2.
umrlog HRVI iz Domovinskog rata na području Republike Hrvatske

3.
umrloga hrvatskog branitelja iz Domovinskog rata na području Republike
Hrvatske.

Članak 2.

Način i postupak odavanja vojne počasti
regulirani su posebnim propisima vrhovnog zapovjednika Oružanih snaga Republike
Hrvatske.

Članak 3.

Vojne počasti odaje nadležna postrojba Oružanih
snaga RH ili nadležna postrojba hrvatske policije, ovisno o podacima iz
pribavljene potvrde o statusu hrvatskog branitelja.

Članak 4.

Poginulim hrvatskim braniteljem iz Domovinskog
rata nakon ekshumacije i identifikacije smatra se hrvatski branitelj iz
Domovinskog rata koji je poginuo za vrijeme Domovinskog rata a čiji posmrtni
ostaci su ostali na bojištu, te zatočeni ili nestali hrvatski branitelj iz
Domovinskog rata koji je ekshumiran i identificiran.

Smrtno stradala osoba iz članka 3. stavka 2. Zakona
o pravima hrvatskih branitelja iz Domovinskog rata i članova njihovih obitelji
(»Narodne novine« 174/04. u daljnjem tekstu: Zakon) ne smatra se poginulim
hrvatskim braniteljem u smislu ovog Pravilnika.

Članak 5.

Svojstvo poginuloga hrvatskog branitelja iz
Domovinskog rata nakon ekshumacije i identifikacije dokazuje se potvrdom iz
članka 2. stavka 5. Zakona i potvrdom o okolnostima stradavanja te prijavom o
činjenici smrti izdanom od nadležna tijela koje je izvršilo identifikaciju.

Članak 6.

Pod troškovima prijevoza i pokopa posmrtnih
ostataka poginuloga hrvatskog branitelja iz Domovinskog rata nakon ekshumacije
i identifikacije podrazumijevaju se:

– pogrebna oprema ili oprema za kremiranje (u
vrijednosti do 1.500,00 kn uključujući i PDV) koju čine lijes, nadgrobni znak
(križ ili drugo), tekstilna garnitura ili limeni uložak, mali križ za lijes,
slova i brojevi za lijes i nadgrobni znak, pločica s tekstom i pokrov

– glazba za pratnju pogrebne povorke i kod
odavanja vojne počasti (sviranje ili pjevanje državne himne i izvođenje
propisane skladbe nakon spuštanja pokojnika u grobno mjesto, odnosno kod
ispraćaja u krematoriju, predviđeno propisom iz članka 2. ovog Pravilnika)

– troškovi pokopa koje mogu činiti usluge
korištenja mrtvačnice, rashladne komore, kremiranja, razglasa, zvona, iskopa
grobne jame, odvoza zemlje, skidanje pokrovne ploče, vraćanje pokrovne ploče,
manipulacije posmrtnim ostacima, korištenje kolica, fugiranje grobnog otvora i sl.

– vijenac od svježeg cvijeća s grbom RH (u
vrijednosti do 600,00 uključujući i PDV)

– tiskanje osmrtnica (do 30 kom., sa slikom ili
bez nje)

– objavljivanje obavijesti o pokopu u jednome
dnevnom listu u Republici Hrvatskoj (u vrijednosti do 420,00 kuna uključujući i
PDV)

– prijevoz pokojnika od mjesta identifikacije do
mjesta pokopa

– zastava Republike Hrvatske

– jedno ukopno grobno mjesto s betoniranim
okvirom na raspoloživu grobnom polju, ako ga obitelj poginuloga hrvatskog
branitelja iz Domovinskog rata nema u mjestu pokopa ili ga jedinica područne
(regionalne) samouprave ne ustupa bez naknade.

Članak 7.

Kada se poginuli hrvatski branitelj iz
Domovinskog rata nakon ekshumacije i identifikacije pokapa izvan Republike
Hrvatske, može se, na zahtjev obitelji, organizirati ispraćaj posmrtnih
ostataka uz vojne počasti, budući da iste ne mogu biti odavane kod pokopa
posmrtnih ostataka izvan Republike Hrvatske.

Članak 8.

Svojstvo umrlog HRVI iz Domovinskog rata s
pravom na troškove prijevoza i pokopa uz odavanje vojnih počasti dokazuje se
potvrdom o priznatom statusu hrvatskog branitelja iz Domovinskog rata iz članka
2. stavka 5. Zakona, pravomoćnim rješenjem o priznatom statusu HRVI iz
Domovinskog rata sukladno članku 5. stavcima 1., 2. i 4. Zakona, te
odgovarajućim dokumentom o smrti (nalaz mrtvozornika, prijava o činjenici smrti
i sl.).

Umrli HRVI iz Domovinskog rata iz članka 5.
stavka 3. Zakona koji nema status hrvatskog branitelja iz članka 2. stavka 5.
Zakona nema pravo na troškove prijevoza i pokopa uz odavanje vojnih počasti.

Članak 9.

Svojstvo umrloga hrvatskog branitelja iz
Domovinskog rata s pravom na troškove prijevoza i pokopa uz odavanje vojnih
počasti dokazuje se potvrdom iz članka 2. stavka 5. Zakona (iznimno izvatkom iz
Jedinstvenog registra hrvatskih branitelja iz Domovinskog rata) i odgovarajućim
dokumentom o smrti (nalaz mrtvozornika, prijava o činjenici smrti i sl.).

Ako obitelj pokojnika nije u mogućnosti ili
pokojnik nema članova obitelji, nadležni ured državne uprave, odnosno nadležno
upravno tijelo Grada Zagreba dužno je zatražiti potvrdu o statusu hrvatskog
branitelja iz Domovinskog rata za pokojnika.

Članak 10.

Pod troškovima prijevoza i pokopa umrlog HRVI iz
Domovinskog rata i umrloga hrvatskog branitelja iz Domovinskog rata
podrazumijevaju se:

– pogrebna oprema ili oprema za kremiranje (u
vrijednosti do 1.500,00 kn uključujući i PDV) koju čine lijes, nadgrobni znak
(križ ili drugo), tekstilna garnitura ili limeni uložak, mali križ za lijes,
slova i brojevi za lijes i nadgrobni znak, pločica s tekstom i pokrov

– glazba kod odavanja vojne počasti maksimalnog
iznosa do 1.200,00 kn uključujući i PDV (izvođenje propisane skladbe nakon
spuštanja pokojnika u grobno mjesto, odnosno ispraćaja u krematoriju,
predviđeno propisom iz članka 2. ovog Pravilnika)

– troškovi pokopa (u vrijednosti do 2.000,00
kuna uključujući i PDV) koje mogu činiti usluge korištenja mrtvačnice,
rashladne komore, kremiranja, razglasa, zvona, iskopa grobne jame, odvoza
zemlje, skidanje pokrovne ploče, vraćanje pokrovne ploče, manipulacija
posmrtnim ostacima, manipulacija posmrtnim ostacima uslijed vanjske fizičke
sile, korištenje kolica, fugiranje grobnog otvora i sl.

– vijenac od svježeg cvijeća s grbom RH (u
vrijednosti do 600,00 kuna uključujući i PDV)

– prijevoz pokojnika do mjesta pokopa

– zastava RH

– jedno ukopno grobno mjesto na raspoloživu
grobnom polju (u vrijednosti do 3.000,00 kuna uključujući i PDV) ako ga obitelj
umrlog HRVI iz Domovinskog rata i/ili hrvatskog branitelja iz Domovinskog rata
nema u mjestu prebivališta i/ili mjestu pokopa, ili ga jedinica područne (regionalne)
samouprave ne ustupa bez naknade.

Članak 11.

Uređenje groba s nadgrobnim spomenikom (u
vrijednosti do 11.500,00 kuna uključujući i PDV) pripada poginulim hrvatskim
braniteljima iz Domovinskog rata do 30. 6. 1996., poginulim hrvatskim
braniteljima iz Domovinskog rata nakon ekshumacije i identifikacije te umrlim
HRVI iz Domovinskog rata od I. do IV. skupine koji su do smrti koristili
doplatak za njegu i pomoć druge osobe.

Članak 12.

Pravo na propisanu pogrebnu opremu i prijevoz do
grobnog mjesta posmrtnih ostataka poginuloga hrvatskog branitelja iz
Domovinskog rata nakon ekshumacije i identifikacije osigurava Uprava za
zatočene ili nestale Ministarstva obitelji, branitelja i međugeneracijske
solidarnosti (u daljnjem tekstu Ministarstvo) izdavanjem narudžbenica za
pokriće troškova u propisanom iznosu.

Pravo na pokop posmrtnih ostataka poginuloga
hrvatskog branitelja iz Domovinskog rata nakon ekshumacije i identifikacije uz
odavanje vojnih počasti za račun Ministarstva osigurava nadležni ured državne
uprave ili nadležno upravno tijelo Grada Zagreba prema prebivalištu korisnika
obiteljske invalidnine izdavanjem narudžbenica za pokriće troškova u propisanu
iznosu, uz obvezatnu koordinaciju s uredom državne uprave ili nadležnim
upravnim tijelom Grada Zagreba prema mjestu pokopa.

Pravo na prijevoz i pokop posmrtnih ostataka
umrlih HRVI iz Domovinskog rata i umrlih hrvatskih branitelja iz Domovinskog
rata uz odavanje vojnih počasti za račun Ministarstva osigurava nadležni ured
državne uprave ili nadležno upravno tijelo Grada Zagreba prema prebivalištu
pokojnika izdavanjem narudžbenica za pokriće troškova u propisanu iznosu, uz
obvezatnu koordinaciju s uredom državne uprave ili nadležnim upravnim tijelom
Grada Zagreba prema mjestu pokopa.

Članak 13.

Troškove nastale po izdanim narudžbenicama za
propisane troškove iz članka 12. ovog Pravilnika podmiruje Ministarstvo na
osnovi naloga potpisana od nadležna ureda državne uprave ili nadležna upravnog
tijela Grada Zagreba, kopije narudžbenice, originala računa te dokaza o pravu
na troškove za pokojnika.

Troškovi mogu biti plaćeni i od strane nadležnog
ureda državne uprave ili nadležna upravnog tijela Grada Zagreba uz povrat
isplaćenih sredstava od Ministarstva.

Članak 14.

Ako se pokojnika iz članka 12. stavka 3. ovog
Pravilnika prema želji obitelji pokapa izvan njegova zadnjeg prebivališta,
pravo na troškove prijevoza i pokopa uz odavanje vojne počasti za račun
Ministarstva osiguravaju uredi državne uprave, odnosno upravno tijelo Grada
Zagreba, nadležni prema mjestu prebivališta pokojnika, uz obvezatnu
koordinaciju s uredom državne uprave ili upravnim tijelom Grada Zagreba prema
mjestu pokopa pokojnika.

Članak 15.

Pod pravovremenom obavijesti o pokopu poginuloga
hrvatskog branitelja iz Domovinskog rata nakon ekshumacije i identifikacije
smatra se utvrđeno vrijeme i mjesto pokopa najmanje pet radnih dana unaprijed,
o čemu nadležni ured državne uprave ili nadležno upravno tijelo Grada Zagreba
pismeno izvješćuje Ministarstvo.

Pod pravovremenom obavijesti o pokopu umrlih
HRVI iz Domovinskog rata i umrlih hrvatskih branitelja iz Domovinskog rata
smatra se utvrđeno vrijeme i mjesto pokopa najmanje jedan radni dan unaprijed,
iznimno isti dan ujutro do 9 sati ako je HRVI iz Domovinskog rata ili hrvatski
branitelj iz Domovinskog rata umro tijekom vikenda ili u dane državnih
praznika, uz uvažavanje objektivnih mogućnosti za organiziranje odavanja vojnih
počasti.

Nadležni ured državne uprave ili nadležno
upravno tijelo Grada Zagreba dužan je Oružanim snagama RH ili policiji uputiti
pisani zahtjev za osiguranje vojnih počasti na pokopu umrlog s pravom na vojne
počasti uz navođenje općih podataka o tom pokojniku (pripadnost postrojbi, čin,
članovi obitelji….i sl.).

Članak 16.

U slučaju više istovremenih pokopa, prvenstvo u
odavanju vojnih počasti ostvaruju poginuli hrvatski branitelji iz Domovinskog
rata nakon ekshumacije i identifikacije, umrli HRVI iz Domovinskog rata od I.
do IV. skupine s pravom na njegu i pomoć druge osobe, a potom ostali umrli HRVI
iz Domovinskog rata i umrli hrvatski branitelji iz Domovinskog rata prema
redoslijedu podnošenja zahtjeva za pokop uz odavanje vojnih počasti, uz
uvažavanje stvarnih mogućnosti Oružanih snaga RH, odnosno policije.

Ured državne uprave ili upravno tijelo Grada
Zagreba, nadležno prema mjestu pokopa pokojnika, dužno je, na zahtjev stvarno
nadležna ureda državne uprave ili upravnog tijela Grada Zagreba, osigurati
nazočnost djelatnika na pokopu poginuloga hrvatskog branitelja iz Domovinskog
rata nakon ekshumacije i identifikacije, odnosno osigurati pravovremeno
prekrivanje lijesa pokojnika zastavom Republike Hrvatske kod pokopa HRVI iz
Domovinskog rata ili hrvatskih branitelja iz Domovinskog rata.

U slučaju da pokojnik iz članka 1. ovoga
Pravilnika nema članova obitelji ili drugih fizičkih ili pravnih osoba koje su
u mogućnosti organizirati pokop, isti će po službenoj dužnosti organizirati i
provesti nadležan ured državne uprave ili nadležno upravno tijelo Grada Zagreba
u suradnji s jedinicom lokalne (regionalne) samouprave.

Članak 17.

Pravo pokopa na Memorijalnom groblju žrtava iz
Domovinskog rata u Vukovaru, bez obzira na prebivalište, ostvaruju:

1. poginuli hrvatski branitelji iz Domovinskog
rata nakon ekshumacije i identifikacije – u Aleju poginulih hrvatskih
branitelja, uz odavanje vojnih počasti

2. ostale smrtno stradale ekshumirane i
identificirane osobe bez statusa hrvatskog branitelja iz Domovinskog rata te
civilne žrtve iz Domovinskog rata – u Aleju civilnih žrtava iz Domovinskog
rata, bez odavanja vojnih počasti

3. umrli HRVI iz Domovinskog rata s pravomoćnim
rješenjem o priznatom statusu HRVI iz Domovinskog rata iz članka 5. stavaka 1.,
2. i 4. Zakona u trenutku smrti - u Aleju umrlih HRVI-a, uz odavanje vojnih
počasti

4. članovi obitelji poginuloga hrvatskog
branitelja iz Domovinskog rata nakon ekshumacije i identifikacije ili još
uvijek zatočenoga ili nestaloga hrvatskog branitelja iz Domovinskog rata, ako
su korisnici obiteljske invalidnine ili naknade obiteljske invalidnine do
trenutka smrti - u Aleju članova obitelji, bez odavanja vojnih počasti osim u
slučaju prava na vojne počasti po drugoj osnovi.

Članovi obitelji iz točke 4. ovoga članka mogu
za života podnijeti pisani zahtjev za dodjelu grobnog mjesta u Aleji članova
obitelji radi njegova uređenja.

Zahtjev se podnosi Ministarstvu direktno ili
putem ureda državne uprave, odnosno nadležna upravnog tijela Grada Zagreba.

Pravo na grobno mjesto i pokop u Aleji članova
obitelji gubi se u slučaju gubitka prava na obiteljsku invalidninu.

Članak 18.

Grobna mjesta u Aleji poginulih hrvatskih
branitelja na Memorijalnom groblju žrtava iz Domovinskog rata u Vukovaru
uređuju se na projektom predviđen način, nadgrobnim spomenikom u sklopu
uređenja groblja po službenoj dužnosti.

Grobna mjesta u ostalim Alejama na Memorijalnom
groblju žrtava iz Domovinskog rata mogu se urediti na projektom predviđen
način, nadgrobnim spomenikom o trošku obitelji ako ovim Pravilnikom nije
drugačije propisano.

Svako odstupanje od projektom predviđena načina
uređenja grobnih mjesta smatrat će se neovlaštenim izvođenjem radova te će se
ukloniti po službenoj dužnosti uz naknadu troškova od nalogodavca ili
izvoditelja neovlaštenih radova.

Članak 19.

U slučaju da obitelj izvrši uređenje grobnog
mjesta s nadgrobnim spomenikom bez izdavanja narudžbenica za račun Ministarstva
od strane nadležna ureda državne uprave ili nadležna upravnog tijela Grada
Zagreba, može podnijeti zahtjev za povrat troškova do iznosa priznatoga ovim
Pravilnikom, uz prilaganje originala računa i dokaza o pravu na iste troškove.

Isplata troškova uređenja groba s nadgrobnim
spomenikom može biti izvršena isključivo nakon pisana izvješća mjesnoga
nadležnog ureda državne uprave ili nadležna upravnog tijela Grada Zagreba o
završetku radova uređenja.

Isplata troškova uređenja groba izvan Republike
Hrvatske s nadgrobnim spomenikom može biti izvršena isključivo na osnovi izjave
člana obitelji o izvršenom uređenju, dana pod materijalnom i krivičnom
odgovornošću, uz prilaganje originala računa i jasne fotografije uređena grobnog
mjesta s nadgrobnim spomenikom za pokojnika.

Članak 20.

U slučaju da obitelj, odnosno druga fizička ili
pravna osoba plati troškove prijevoza i pokopa osoba iz članka 1. točaka 2. i
3. ovog Pravilnika bez izdavanja narudžbenica za račun Ministarstva od strane
nadležna ureda državne uprave ili nadležna upravnog tijela Grada Zagreba, može
podnijeti zahtjev za povrat troškova do iznosa priznatoga ovim Pravilnikom u
roku 90 dana od pokopa, uz prilaganje originala računa i dokaza o pravu na iste
troškove, odnosno u roku 90 dana od stupanja na snagu ovog Pravilnika u
slučajevima umrlih osoba od 1.1.2005. do dana stupanja na snagu ovog
Pravilnika.

Članak 21.

Premještanje posmrtnih ostataka, što
podrazumijeva ekshumaciju, prijevoz i ponovni pokop poginuloga hrvatskog
branitelja iz Domovinskog rata, može se odobriti isključivo u slučajevima kada
je poginuli hrvatski branitelj iz Domovinskog rata pokopan izvan mjesta
prebivališta uslijed ratnih djelovanja ili zbog privremene okupacije mjesta
prebivališta u trenutku pokopa, odnosno ako je poginuli hrvatski branitelj iz
Domovinskog rata ekshumiran i identificiran te pokopan prije prestanka
privremene okupacije, odnosno prije početka mirne reintegracije 14. veljače
1998.

O pojedinačnom zahtjevu za premještanje posmrtnih
ostataka uz podmirenje troškova odlučuje Ministarstvo.

Pravo korištenja ispražnjena grobnog mjesta
zadržava Ministarstvo za potrebe pokopa poginulih hrvatskih branitelja iz
Domovinskog rata nakon postupka ekshumacije i identifikacije.

Članak 22.

Pravo korištenja grobnih mjesta iz članka 6.
stavka 1. alineje 9. i članka 10. stavka 1. alineje 7. ovog Pravilnika, osim
grobnih mjesta na Memorijalnom groblju žrtava iz Domovinskog rata u Vukovaru,
upisuje se na ime članova obitelji sukladno Zakonu o grobljima.

Članak 23.

Stupanjem na snagu ovog Pravilnika prestaje
važiti Naputak ministra hrvatskih branitelja iz Domovinskog rata o pravu na
troškove pogreba uz odavanje vojne počasti (Klasa: 011-01/02-01/14, Urbroj: 519-01-02-01) od 25. 3. 2002.

Članak 24.

Obrazac
zahtjeva za pokop hrvatskog branitelja uz odavanje vojnih počasti sastavni je
dio ovog Pravilnika.

Članak 25.

Ovaj
Pravilnik stupa na snagu danom objavljivanja u Narodnim novinama.

Klasa:
563-04/05-0002/1

Urbroj: 519-03/1-3-05-IB-14

Zagreb,
21. ožujka 2005.

            Potpredsjednica

            Vlade
Republike Hrvatske i

            ministrica
obitelji, branitelja

            i
međugeneracijske solidarnosti

            **Jadranka Kosor, dipl. iur**., v. r.

![](dodatni/355703.gif)

Pravilnik, NN 43/2005-831